stanford-oval/wikipedia huggingface dataset:
קונור מקגרגור
נעורים וקרבות

מקרגור גדל במשפחה דלת אמצעים בפרוורי דבלין, באזור קרומלין (Crumlin) מוכה הפשע, כנופיות ומוכרי סמים. בנעוריו עבד כעוזר שרברב. בתחילת שנות העשרים שלו החליט לזנוח את עבודתו ולהתאמן כדי להגשים את חלומו להיות לוחם MMA.
קונור ידוע בהפעלת לוחמה פסיכולוגית לפני ובעת הקרב עם היריב ובכך הושווה למוחמד עלי בידי פרשני ספורט רבים. ב-UFC 196 נלחם מקגרגור בנייט דיאז. הקרב התרחש בשתי קטגוריות משקל מעל לקטגוריית המשקל של מקגרגור, בקרב זה נייט דיאז ניצח את מקגרגור ובכך גרם להפסד הראשון שלו באליפות הלחימה האולטימטיבית. קרב חוזר עם נייט דיאז נקבע ל-UFC 200, אך קרב זה בוטל מכיוון שמקגרגור לא עמד בהתחייבויות לכלי התקשורת בנוגע לקרב. אולם לאחר מכן הקרב נקבע מחדש ל-UFC 202, והתקיים ב-20 באוגוסט 2016, בקרב זה ניצח מקרגור בהחלטת רוב השופטים ובכך הכריע את מעמדו בעולם הקרבות, בסיום הקרב אמר "הפתעה הפתעה המלך חזר".
ב-10 בנובמבר 2016, במסגרת אירוע UFC 205 (אנ'), בהיותו אלוף העולם במשקל נוצה, נלחם מול האלוף אדי אלברז (אנ') על תואר האליפות במשקל קל. בסיבוב השני, מקגרגור ניצח את אלברז בנוקאאוט ובכך הפך ללוחם הראשון בהיסטוריית ה-UFC שהחזיק בשני תוארי אליפות בו זמנית בשתי קטגוריות משקל שונות. מקגרגור החזיק בשני תוארי האליפות בו זמנית לתקופה של שבועיים בלבד. בסוף נובמבר 2016, החליט דיינה וייט, נשיא ה-UFC, להפשיט את מקגרגור מתואר אליפות העולם במשקל נוצה משום שמקגרגור החליט, מיד לאחר הזכייה באליפות במשקל קל, לקחת פסק זמן מקרבות עד מאי 2017. קטגורית הלוחמים במשקל נוצה עמדה כבר זמן רב ללא אלוף שיגן על תוארו (זאת משום שהאלוף מקגרגור נלחם במשקל קל וחצי בינוני במקום להגן על תוארו) ולכן וייט העביר את תואר האליפות לז'וזה אלדו.
נכון לנובמבר 2018, מאזן הקרבות של מקגרגור ב-MMA, עומד על 21 ניצחונות וארבעה הפסדים.

נכון לנובמבר 2018, מקגרגור מדורג במקום השביעי ברשימת הלוחמים הטובים ביותר (בכל קטגוריות המשקל) של ה-UFC.
ב־26 במרץ 2019 הודיע על פרישה בגיל 30. קונור החליט שהוא חוזר ודיינה וייט החליט על קרב ב-2020 נגד דונלד (קאובוי) סרוני.
ב-7 ביוני 2020 הכריז שוב מקרגור בטוויטר כי הוא פורש מקרבות, אך למרות זאת חזר להילחם, כאשר פגש את דסטין פורייה בינואר 2021.
קריירת אגרוף > מקגרגור נגד מייוות'ר

ב-15 ביוני 2017 פורסם כי מקגרגור יתמודד בקרב אגרוף מול פלויד מייוות'ר, שכבר הודיע על פרישה מהמקצוע. הרעיון הראשוני לקרב נבט כבר ב-2015, אז התארח מקרגור בתוכנית הבידור של קונאן או'בריאן, ונשאל כבדרך אגב מה תהיינה תוצאות הקרב באם יתמודד מול מייוות'ר, מקגרגור ענה שינצח ללא ספק. מיוותר השיב לו בגיחוך בטוויטר והתנהל ביניהם טראש טוק ברשתות החברתיות, עד שהקרב נקבע ויצא לפועל ב-26 באוגוסט 2017 ב"טי-מובייל ארנה" בלאס ווגאס. מול כ-20,000 צופים.
בשל העובדה שהקרב נערך לפי כל חוקי האגרוף (ואף אושר בוועדת באגרוף של מדינת נוואדה, כקרב אגרוף לכל דבר), מעטים האמינו מלכתחילה בסיכוייו של מקגרגור שנלחם עד אז כלוחם MMA נגד מתאגרף הידוע ביכולתיו ההגנתיות, ושמעולם לא הפסיד קרב, זאת על אף שמיוות'ר חזר מפרישה והיה בן 40. עם זאת יחסי הציבור המסיביים לפני הקרב ואישיותם המוחצנת של שני הלוחמים הביאה להתעניינות חסרת תקדים בקרב, והוא הכניס ממכירת כרטיסים וזכויות שידור מאות מיליוני דולרים. ארגון WBC יצר חגורת אליפות לא רשמית במיוחד עבור הקרב המדובר, ב"חגורת הכסף" שובצו 3,360 יהלומים, 600 אבני ספיר, 300 אבני ברקת ו-1.5 ק"ג של 24 קראט זהב על רצועת עור תנין ירוק. זאת בדומה לקרב מול מני פקיאו ב-2015, אז יצר הארגון תואר נוצץ מיוחד עבור מייוות'ר בעקבות הצלחותיו כאלוף הארגון.
בקרב עצמו מקגרגור הפתיע ושלט בסיבובים הראשונים, אך ככל שהתמשך הקרב התעייף ויתרונו הגדול של מיוות'ר בא לידי ביטוי. בסיבוב העשירי ניצח מייוות'ר בנוקאאוט טכני.
קריירת לחימה > מקגרגור נגד נורמגומדוב

ב-6 באוקטובר 2018 נכנס מקגרגור לזירה בקרב ענקים נגד הדאגסטני חביב נורמגומדוב. הקרב הסתיים בניצחונו של נורמגומדוב, לאחר שכפה כניעה על מקגרגור בסיבוב הרביעי. עם סיום הקרב התפתחה מהומה אלימה באולם ובזירה. נורמגומדוב נותר בלתי מנוצח, עם מאזן קרבות של 27:0.
קריירת לחימה > מקגרגור נגד סרוני

ב-18 בינואר 2020 חזר מקגרגור לקרב נגד דונלד "קאובוי" סרוני, הלוחם עם הכי הרבה ניצחונות בתולדות הארגון.
מקגרגור ניצח את הקרב בנוקאאוט טכני לאחר 40 שניות בלבד והעלה את מאזנו ב-MMA ל-22-4.
לאחר הקרב הפך מקגרגור ללוחם הראשון ב-UFC עם ניצחון נוקאאוט ב-3 קטגוריות משקל נפרדות – נוצה, קל ומעורב.
קריירת לחימה > מקגרגור נגד פורייה

ב-24 בינואר 2021, מקגרגור חזר לזירה ונלחם נגד דסטין פורייה (אנ'), באירוע UFC 257 שנערך באי יאס (אנ') שבאבו דאבי. הקרב נגמר בנוקאאוט טכני בסיבוב השני לטובת דאסטין ושינה את המאזן של מקגרגור ל-5-22 כאשר מקרגור הפסיד כ-2 קרבות מתוך 3 לדאסטין פורייה.
קריירת משחק

ב-2024 הופיע לצד ג'ייק ג'ילנהול ברימייק לסרט שומר הברים, שהופק על ידי אמזון פריים בבימויו של דאג ליימן.
פרשיות ושערוריות

ב-דצמבר 2018 הוגשו האשמות חמורות כנגד קונור בבית המשפט האזרחי באירלנד בטענה שאנס אישה פעמיים בבית מלון ביקון, על כך הוגשה תביעה נגדו על סך מיליון וחצי דולר.
ב-4 אפריל 2019 קונור תקף באלימות אדם מבוגר על רקע שתיית מותג הוויסקי שבבעלותו, ורק בזכות התערבות אנשי אבטחה, האלימות מצידו פסקה. בעקבות כך נפתחה חקירה פלילית נגד קונור.
ב-24 במרץ 2022 קונור נעצר על ידי משטרת דבלין כשהיה בדרכו לחדר הכושר כיוון שנהג ברכב הבנטלי שלו בפראות.
ב-15 ביוני 2023 מתלוננת פנתה למיאמי היט ולהנהלת NBA בטענה שמקגרגור הכריח אותה לקיים איתו יחסי מין בשירותי גברים במשחק 4 מול דנבר, ב-21 ביוני 2023 עורך דינה של המתלוננת פרסם כי ה-NBA הציעו 100,000 דולר למתלוננת דמי שתיקה לפני שהפרשה התפוצצה.
הערות שוליים

↑  Dave Doyle, UFC 205 post-fight bonuses: Conor McGregor leads the pack, Nov 13, 2016
↑  UFC FIGHER RANKINGS
↑  קונור מקגרגור הודיע על פרישה: "מאחל לקולגות שלי בהצלחה". דיווח: הוא נחקר בחשד לאונס, באתר וואלה, 26 במרץ 2019
↑  McGregor announces his third retirement on Twitter
↑  אוריאל דסקל, 5 הערות על הקרב ששווה 860 מיליון דולר, באתר כלכליסט, 23 באוגוסט 2017
↑  ‏מייוות'ר נגד מקגרגור: המנצח יזכה ב"חגורת הכסף", באתר ספורט1, 24 באוגוסט 2017
↑  "עדיין בלתי מנוצח: חביב נורמגומדוב ניצח את קונור מקגרגור בקרב המאה של ה-UFC", באתר וואלה, 7 באוקטובר 2018
↑  יאיר רוה, הרימייק ל"שומר הברים": סרט אגרופים כיפי עם חוש הומור נהדר, באתר כלכליסט, 3 באפריל 2024
| --- | --- |
בקרת זהויות :  PLWABN: 9810615298605606  BIBSYS: 1653286950117  BnF: cb17724379t (data)  ICCU: MODV667361  ISNI: 0000 0004 6472 5895  LCCN: no2016103901  NKC: xx0230269  RSL: 000191422  SUDOC: 251596974  VIAF: 43147121811426392783   WorldCat (עם VIAF): 43147121811426392783
קרב זיקים

הקרבות בזיקים התחוללו בין צה"ל לחמאס, וכללו טבח שביצע חמאס, שהחלו ב-7 באוקטובר והמשיכו עד 11 באוקטובר, כחלק ממתקפת הפתע על ישראל. הקרבות התנהלו בקיבוץ זיקים, בבסיס הטירונים מחנה זיקים, ובחוף זיקים, שם בוצע טבח בידי חמאס וכן התנהלו מספר קרבות.
בקיבוץ זיקים

בזיקים הייתה כיתת כוננות עם ציוד מתאים, כולל רובי סער, שמונתה ומומנה על ידי הקיבוץ.
בשעות הבוקר של שבת ה-7 באוקטובר 2023, תושבי קיבוץ זיקים, הממוקם פחות מקילומטר מחוף זיקים, התעוררו לקולות ירי בלתי פוסק של רקטות ופצמ"רים. באותן דקות חדרו לשטח ישראל מספר סירות גומי של כוח הקומנדו הימי של חמאס. חיל הים הצליח לפגוע בחמש מהן, אך שתי סירות נוספות, עמוסות במחבלים ובאמצעי לחימה, הצליחו לחמוק ולהגיע לחוף זיקים. המחבלים ירדו מהסירות ופתחו במסע רצח אכזרי בחוף. בשעה 6:42 רבש"ץ הקיבוץ, אביתר עמר ורבנר, קיבל שיחת טלפון מחיל הים ובה דווח לו כי מחבלים חדרו דרך הים, וכי חלקם עושים את דרכם לעבר הקיבוץ. אביתר הזעיק מיד את 12 חברי כיתת הכוננות שהיו בקיבוץ באותו בוקר. אליהם הצטרף סרן י', מ"פ ביחידת מגלן, שהיה בחופשה בביתו בקיבוץ.
בשעה 6:51, חברי כיתת הכוננות התפרסו לאורך גדר הקיבוץ, כשהם מתקשרים זה עם זה באמצעות טלפונים ניידים. בזמן זה, קובי פודה, אחד מחברי כיתת הכוננות, זיהה רכב שעולה מכיוון הים. תחילה חשב שמדובר בדייגים או מתרחצים הנמלטים מהירי, אך התברר כי מדובר בתשעה מחבלים שהשתלטו על רכב סוואנה צבאי גנוב. הרכב נעצר כ-15 מטרים מגדר הקיבוץ, ומתוכו יצאו שני מחבלים חמושים ומחבל נוסף עם מטול RPG. קובי פתח באש לעברם, המחבלים השיבו אש והשליכו ארבעה מטענים לעבר הגדר לפני שנסוגו. במקביל, מ"פ בגולני שניסה להגיע לחייליו בבסיס יפתח הסמוך, זיהה את המחבלים וניהל מולם קרב יריות.
בעקבות חילופי האש, בשעה 7:15 שלושה מחברי כיתת הכוננות – חיים יוסונוב, דני בורדה והרבש"ץ ורבנר – הגיעו לתגבר את עמדתו של קובי פודה. המחבלים השליכו עשרה רימונים, אך הם לא פגעו בהם. כעבור מספר דקות, מחבל נוסף התקרב לגדר והשליך רימון שהתפוצץ סמוך לעמדה, פצע את חיים ודני, והם פונו במהירות לחמ"ל.
כיתת הכוננות וסרן י' הצליחו לזהות חוליית מחבלים שניסתה להגיע לרכב הסוואנה הגנוב, ופתחו לעברה באש. הקרב נמשך כ-45 דקות, שבמהלכן המחבלים נסוגו מגדר הקיבוץ. הם התמקמו במארב על הכביש המוביל לחוף ולבסיסים ופתחו באש לעבר רכבים חולפים. במהלך הנסיעה שלו לעבר מקום עבודתו בזיקים, לוחם שב"כ מיכאל בן משה נתקל במארב המחבלים. כשהיה חמוש רק באקדח, הוא הצליח להרוג מחבל אחד, אך נורה ונהרג. גופתו אותרה רק לאחר שישה ימים. בשעה 09:05, כוח מגלן, בפיקודו של סרן י', הצליח לחסל חוליית מחבלים שהתמקמה מחוץ לקיבוץ. על המחבלים נמצאה כמות עצומה של אמצעי לחימה, כולל רובים, רימונים, טילי RPG ורחפן, וכן ציוד הצלילה ששימש אותם לחדירה לישראל.
במשך היום, הקיבוץ נותר תחת איום מתמשך. התקבלו התרעות על ניסיונות חדירה נוספים ברכבים צבאיים גנובים, ובמקביל נפלו רקטות בשטח הקיבוץ, וגרמו לנזקים לרכוש.
בשעות הערב, צה"ל שלח רכב ממוגן כדי לפנות משפחות עם ילדים קטנים. תושבים נוספים פונו עצמאית, אך כיתת הכוננות המשיכה לשמור על גדרות הקיבוץ תחת מטחי רקטות בלתי פוסקים. רק בסביבות חצות וחצי, לאחר 18 שעות של לחימה, החלו חברי כיתת הכוננות לרדת מהעמדות, כאשר כוח צנחנים הגיע להחליפם.
בבוקר יום ראשון, יום לאחר מתקפת הטרור, הושלם פינוי תושבי קיבוץ זיקים. כשני שלישים מהתושבים פונו לבתי מלון באזור ירושלים, ושליש נוסף מהתושבים פונו זמנית לקיבוץ שדות ים, ולאחר מכן הועברו לבתי מלון באזור קיסריה. הפינוי נועד להבטיח את שלומם של התושבים, לאור האיום הביטחוני המתמשך והפגיעות שנגרמו לקיבוץ.
נכון לאוגוסט 2024, לאחר כמעט עשרה חודשים מחוץ לבתיהם, כשני שלישים מחברי הקיבוץ חזרו לזיקים. השיבה לוותה בתהליכי שיקום ושיפוץ של הקיבוץ, שהתמודד עם נזקים כבדים כתוצאה מהמתקפה ומהירי הרקטות.
הטבח והקרבות בחוף זיקים

בבוקר יום שבת, 7 באוקטובר, חג שמחת תורה, כ"ב בתשרי ה'תשפ"ד, הגיעו ארבע סירות של חמאס מרצועת עזה לחוף זיקים. בכל סירה היו שישה עד שמונה מחבלים. שתי סירות גומי וסירה נוספת הושמדו על ידי ספינות פלגה 916 של חיל הים הישראלי שהיו בדרכן לחוף זיקים. במקביל שוגרו מהחוף לעבר ספינות חיל הים טילי נ"ט ורחפנים חמושים. סירת מחבלים אחת או שתיים הצליחה להגיע לחוף זיקים, והמחבלים שבה נהרגו על ידי כוח שנפרש בחוף. מתחת למים, התמודד החיל עם צוללנים ששלח החמאס. לאחר כמה שעות, אסף גדוד 51 של חטיבת גולני אזרחים שהסתתרו סמוך לחוף והיו עדים לחלק מהלחימה.
מחבלים שהצליחו להגיע לחוף רצחו 19 אזרחים. לפי דיווח מ-19 באוקטובר, ברחו כ-20 עד 30 אזרחים ששהו בחוף מהמחבלים ומצאו מחסה במחנה זיקים. עשרה אזרחים ששהו בחוף בבוקר 7 באוקטובר נחשבו נעדרים, ובהמשך נודע שתשעה מתוכם היו בין הנרצחים. הם נרצחו לאחר שהמחבלים זרקו רימונים לתוך המיגונית בה הם שהו. ב-16 באוקטובר הם אותרו, והודעות הועברו למשפחות ב-26 באוקטובר. לפי פרסום נוסף, נרצחו נעדרים אחרים במקום אחר בו הסתתרו יחד עם שני לוחמים שנלחמו במחבלים.
בבוקר 8 באוקטובר הרגה פלגה 916 חמישה מחבלים חמושים של החמאס, שניסו לחדור מהים לחוף זיקים.
ב-10 באוקטובר, זיהה כוח צה"ל מגדוד 52 של חטיבה 401, בשיתוף עם כוח מיחידת מגלן, ארבעה מחבלים חמושים בחוף זיקים. כוח מגדוד 17 של חטיבת ביסלמ"ח הרג את המחבלים.
בערב 11 באוקטובר נסע כוח לוחמים של יחידת מגלן בסמוך לבסיס זיקים, וזמן קצר לאחר מכן נתקל במארב של מחבלי חמאס וספג אש כבדה. הכוח הצליח לחסל את כל שמונת המחבלים. במהלך ההתקלות נהרגו שלושה לוחמי מגלן. לאירוע הצטרפו טנקים של גדוד 77 אשר החזיק את הגזרה עם חפ"ק הסמג"ד, פינו את הרכבים ואת הפצועים, וחיסלו שלושה מחבלים מההתקלות.
ב-12 באוקטובר הודיע צה"ל שנהרגו לפחות 13 מחבלים בזיקים על ידי גדוד 77 וכוחות התגבור, בזמן ביצוע קרב ההגנה על האזור . ב-24 באוקטובר הרג צה"ל לפחות 10 מחבלים נוספים שניסו להגיע לחוף זיקים על ידי לוחמי גולני של גדוד 51 אשר היו תחת גדוד 77.
במחנה זיקים

מחבלי חמאס נכנסו לשטח ישראל מהים ודרך הפרצות בגדר המערכת סביב רצועת עזה, כ-1.5 ק"מ דרומית למחנה זיקים, שהוא בסיס הטירונים של חטיבת החילוץ וההדרכה של פיקוד העורף. רוב החיילים בבסיס זה, 90 טירונים, שירתו בצה"ל רק חודשיים. בבסיס שהתה משפחת הרב אלון בת עשר נפשות שבאה כבר ביום שישי להחליף את רב היחידה ולעשות את השבת והחג עם החיילים בבסיס. בנוסף הגיעו לבסיס בזמן האירוע בשבת כ-20 עד 30 אזרחים שברחו ממחבלים בחוף זיקים.
מייד עם ירי הרקטות מרצועת עזה החליפו חיילי סגל הבסיס את הטירונים שהיו בעמדות שמירה סביבו, והטירונים נשלחו לתפוס מחסה במיגוניות. שעה לאחר מכן, ב-7:31, החל ירי של כ-50 מחבלים על הבסיס, שכלל רימוני רסס, רקטות RPG ורובים. מול המחבלים ניצבו בעיקר חיילי סגל הבסיס. בטיפול בנפגעים השתתפה מיכל אלון, אשת הרב, אזרחית ואחות במקצועה, שהתארחה עם משפחתה בבסיס לרגל שמחת תורה, במהלך הטיפול בפצועים היא נורתה במכוון על ידי מחבל. היא פונתה לבית החולים בידי ארז אשל ונעם דוד ממכינת עין פרת.
לפני ההתקפה על מחנה זיקים, הותקפו במקביל מספר מחנים ארעיים הנקראים צק"ם (צוות קרב מחלקתי), מש"א ארז ומחנה יפתח הסמוכים. אחד הצק"מים שהותקפו היה סמוך למחנה, באזור קריית המטווחים של הבסיס, אשר המחבלים שרפו אותו כליל. לאותו צק"מ היה נמ"ר של לוחמי גדוד 51 (אשר החזיקו את הגזרה, תחת פיקוד גדוד 77) ובכל ההתקפה ניסו המחבלים להיכנס לנמ"ר ולנסות להרוג ולחטוף את החיילים. מהמוצב יצא טנק בפיקוד סמג"ד 77 עם ארבעה אנשי צוות, כאשר שניים מהם הם קצינים לומדים של גדוד 77. הטנק היה תקול, ולא יכל להזיז את הצריח והתותח לשום כיוון, ולכן היה מוכוון אך ורק לכיוון הקרקע. עם הגעת הטנק לצק"מ, הסמג"ד נתן הוראה לטנק להתחיל לירות פגזים לרצפה בזמן שהוא יורה אש מחפה. הטנק הצליח להרוג מספר מחבלים והנמ"ר שוחרר.
לאחר אירוע שחרור הנמ"ר, ליווה הסמג"ד את הטנק למש"א ארז עם הנמ"ר ושם העביר את הפיקוד עליו למ"פ מגדוד 51 בכדי לשחרר את המוצב. המחבלים במש"א ארז חוסלו והמוצב חזר לשליטת צה"ל. הנמ"ר הגיע לכניסת בסיס זיקים, והחל בחיסול המחבלים הנמצאים צפונית לבסיס על הדיונה הגדולה ממנה תפסו המחבלים עמדה, ובעזרת השטח השולט היה להם יתרון טקטי על בסיס זיקים.
בקרב, שהסתיים לפני השעה 10:00, נהרגו שבעה חיילים (ארבעה לוחמים ושלוש לוחמות): מפקד הפלוגה
אדיר מאיר עבודי, סגנית מפקד הפלוגה אור מוזס, 2 מפקדי מחלקות – 
אדר בן סימון וינאי קמינקא, מפקדת כיתת טירונים עדן אלון לוי, לוחם ונהג חפ"ק הפלוגה עומרי ניב פיירשטין וטירון נריה אהרון נגארי. בנוסף לכך נפצעו שבעה נוספים, אך בסופה של הלחימה המחבלים הוכנעו והבסיס לא נכבש.
בתום הקרב הגיעו לבסיס לוחמי יחידת מגלן כתגבורת.
מחנה יפתח

במחנה יפתח בבוקר ה7 באוקטובר היו מרוכזים מספר כוחות: מפג"ד 77 אשר תפס את הגזרה הגדודית מנחל עוז ועד הים, מחלקת תצפיות, כוח צמ"ה (צוות מכני הנדסי) גזרתי ומתקן של משרד הביטחון.
מחנה יפתח ספג התקפות לאורך כל היום וגם בימים שלאחר מכן. בבוקר שבת הגיעו מחבלים לשער הבסיס, והתנהל מולם קרב בין לוחמי גדוד 77 והמחבלים. הגל הראשון של המחבלים נעצר ובמהלך ההתקלות נהרגו סגן יואב מלאייב, החיילת רב"ט נעמה בוני ז"ל אשר שמרה בעמדת הש.ג, סמ"ר יובל בן יעקב  וסמ"ר עידו הרוש. לאורך היום המשיכו להגיע מחבלים לניסיון כיבוש המוצב, בנוסף לכוחות רבים אשר הגיעו לעזור לכוחות הנמצאים.
בשעה 09:00 לערך הגיעו למחנה סמג"ד 77 ומ"פ פלוגת ׳חרמון׳ של גדוד 77. מ"פ הפלוגה עלה על טנק במשטח הרק"ם ונסע לכיוון קיבוץ ארז וניר עם, שם תפס פיקוד על הטנקים בגזרתו והחל להלחם ולהדוף ביחד עם המג"ד והמ"פ הגזרתי את המחבלים החודרים את הגדר. מפקד הגדוד החל לנהל את הלחימה בצד המזרחי של הגזרה, בזמן שהסמג"ד החל לנהל את הלחימה בצד המערבי. הם הגדוד הראשון המתחיל לייצר קרב גדודי ומשתמש במחלקת המרגמות היושבות במוצב סמוך לניר-עם. במחנה יפתח מתחיל פינוי פצועים משמעותי מהחמ"ל עם פצועים שמגיעים מאזור הגזרה (כולל מחנה זיקים, מש"א ארז וחוף הים) לכיוון ביה"ח ברזילי. במהלך פינוי הפצועים נהרג הקצין סגן סהר טל ומשגיח הכשרות סמ"ר אוראל משה. סמג"ד 77 מגיע לש"ג מחנה זיקים לאחר שזיהה כי הקצין סהר טל ז"ל נהרג ברכב לאחר פינוי הפצועים מגיע לבדו לש.ג מחנה זיקים, אליו במקביל מגיע גל שני של חמישה מחבלים המנסים לחדור לבסיס. לאחר ההתקלות ישנם חמישה מחבלים הרוגים. פינוי הפצועים ממשיך מהחמ"ל כאשר במהלך פינוי הפצועים מהחמ"ל לחניית הרכבים ישנם מחבלים המנסים להיכנס לבסיס ולחדור לחמ"ל עצמו. בזמן פינוי הפצועים נפגע החייל סמ"ר אלון פליקר, אך לאחר ההתקלות פוגע סמג"ד 77 במחבל היורה ומחסל אותו, קורא לתגבורת והמחבלים נסוגים לאחור.
כוח של צנחנים בפיקוד מח"ט הצנחנים ומג"ד הסיירת מגיעים למחנה יפתח ישירות לחמ"ל. הם משוחחים עם הסמג"ד אשר מדווח להם כי היישובים בגזרה המזרחית הדפו את ההתקפות והם צריכים עזרה בסריקת הבסיס עצמו, וכוחות עזר למג"ד אשר נמצא בחלק המזרחי. מפקד הסיירת ביחד עם כוח מצומצם מתחילים לסרוק את הבסיס ונתקלים במחבלים מוואדי אשר נסגו לשם המחבלים מההתקלות בזמן פינוי הפצועים. בהתקלות נהרג קצין עוקץ, והמחבל חוסל.
ראו גם

הטבח בחוף זיקים
החדירה לחוף זיקים (2014)
הערות שוליים

1 2  ענת לב-אדלר, "ממון", "באוצר אומרים לי 'לזיקים לא חדרו', במקום שיגידו 'ברור שתקבלו פיצוי כמו כולם'", באתר ynet, 2 בנובמבר 2023
1 2 3  ישי פורת, המפגש בין תושבי זיקים ללוחמי חיל הים שהצילו אותם: "צדנו מחבלים", באתר חדשות 13, 28 בנובמבר 2023
1 2 3 4 5 6 7 8  כאן 7.10.360: הסיפור של קיבוץ זיקים בשבעה באוקטובר, באתר כאן 11
↑  "What happened in Israel? A breakdown of how Hamas attack unfolded". Al Jazeera (באנגלית). נבדק ב-11 באוקטובר 2023. {{cite web}}:  (עזרה)
↑  רויטל חובל, "זו הסיבה שאף אחד לא יודע מה קרה בזיקים: האזרחים מתים והחיילים לא מדברים", באתר "המקום הכי חם בגיהנום", 16 בנובמבר 2023
↑  אמיר בוחבוט‏, "ב-06:30 הגיעו ארבע סירות. זה היה חלק מההונאה": תחילת הלחימה בזירה הימית, באתר וואלה, 10 באוקטובר 2023
↑  ניר דבורי, ‏גורם בכיר בחיל הים חושף: המשימות, ההצלחות והסיכולים מתחילת המלחמה, באתר ‏מאקו‏, 10 באוקטובר 2023
↑  יואב זיתון, עם פצצות עומק ותחת מתקפת נחילי רחפני נפץ | חיל הים חיסל יותר מ-30 מחבלים בתחילת המערכה, באתר ynet, 10 באוקטובר 2023
↑  שי לוי, ‏תיעוד: המחבלים קפצו מהסירה, חיל הים חיסל אותם, באתר ‏מאקו‏, 14 באוקטובר 2023
↑  הצוללנים החבלנים שהגיעו כדי להגן על הגבול הימי, באתר ‏מאקו‏, 15 בנובמבר 2023
↑  אילי פארי, ‏"נשכבנו על הרצפה, ידיים על הראש, ושמע ישראל", באתר ‏מאקו‏, 15 באוקטובר 2023
↑  אילנה קוריאל, אלינה בילתה עם חבריה, אריה ואלי יצאו לדוג: 19 נרצחו בחוף זיקים במתקפת הפתע, באתר ynet, 4 בנובמבר 2023
↑   הילו גלזר, קומץ מפקדים הצילו בגופם 90 טירונים. סיפורו של הקרב ההירואי בזיקים, באתר הארץ, 19 באוקטובר 2023
↑  מירב כהן‏, "חוף זיקים בשבת בבוקר זה חור שחור. לא נוצרה מילה שתתאר את גודל המחדל", באתר וואלה, 12 באוקטובר 2023;
נטעלי שם טוב, שחף הצליח לתעד את רגעי האימה של הטבח בחוף זיקים - ומאז נעדר, באתר חדשות 13, 11 באוקטובר 2023
↑  אילנה קוריאל, אריה ובנו אלי נרצחו כשהלכו לדוג בחוף זיקים: "הבנו שצריך רק להמתין לבשורה המרה", באתר ynet, 27 באוקטובר 2023
↑  איתן גליקמן, סבין ניצלה מהטבח בנתיב העשרה, בעלה ובנה נרצחו: "לא נעזוב את העוטף", באתר ynet, 15 באוקטובר 2023
↑  לאחר היעדרות ממושכת: אותרה ללא רוח חיים תלמידת מקיף ג' בבאר שבע, באתר b7net, ‏15 באוקטובר 2023
↑  Fabian, Emanuel. "Navy says it killed 5 terrorists hiding on Zikim beach". The Times of Israel (באנגלית). נבדק ב-11 באוקטובר 2023. {{cite web}}:  (עזרה)
↑  ציוץ של דובר צה"ל, 10 באוקטובר 2023
↑  היה ונשאר גיבור, באתר שוס ניוז, ‏1 בנובמבר 2023
↑  החדירה באזור חוף זיקים: בין 4 ל-7 מחבלים חוסלו בשטח עזה, באתר ynet, 24 באוקטובר 2023
↑  גיבורי ישראל: בתוך התופת התגלתה רוחם של האזרחים והלוחמים, באתר ישראל היום, 12 באוקטובר 2023
↑  דורון קופרשטין‏, אחרי שמחבל ירה בה, מיכל הדריכה את ילדיה לחבוש חיילים שנפצעו, באתר וואלה, 9 באוקטובר 2023
↑   באו לשמח את החיילים, והותקפו על ידי מחבלים, סרטון בערוץ "רגע של חכמה", באתר יוטיוב (אורך: 07:08), 17 באוקטובר 2023
↑  גיבורים עונה 1 פרק 3 - המפקדת רון, באתר 12+
↑  הנער שחילץ עשרות מתוך קרבות העוטף - על דעת עצמו, באתר כאן – תאגיד השידור הישראלי, 3 בדצמבר 2023
קרולינה קובלקביץ'

| --- | --- |
קרולינה קובלקביץ'
קרולינה קובלקביץ'
 לידה:  15 באוקטובר 1985 (בת 39) פולין פולין
 מידע כללי
 מדינה:  פולין 
 משקל:  52 ק"ג 
 גובה:  160 ס"מ
 ספורט
 ענף ספורט:  קרב מגע
 משקל:  קש
 
קרולינה קובלקביץ' (בפולנית: Karolina Kowalkiewicz; נולדה ב-15 באוקטובר 1985) ידועה גם בכינוי KK היא לוחמת MMA פולנייה, והאלופה לשעבר במשקל זבוב (אנ') של ה-KSW (אנ'). קובלקביץ' חתומה בארגון ה-UFC בקטגוריית משקל קש (אנ').
קריירה

בגיל 16, קובלקביץ' החליטה שהיא רוצה ללמוד הגנה עצמית והחלה ללמוד קרב מגע. לדבריה הבינה מיד שעולם אמנויות הלחימה הוא ייעודה המקצועי ולאחר מספר שנים, הפכה למאמנת קרב מגע. בגיל 27, רצתה להתפתח באמנויות לחימה אחרות והחלה להתמקצע בענף ה-MMA. הלוחמות שהיוו עבורה השראה בענף הן כריס סייבורג (אנ'), ג'ינה קראנו, רונדה ראוזי ויואנה ינדז'ייצ'יק.
הקרב המקצועני הראשון ב-MMA בו השתתפה נערך במאי 2012. בדצמבר 2012, החלה להילחם במסגרת ארגון ה-MMA הפולני, KSW, וב-8 ביוני 2013 זכתה בתואר האליפות במשקל זבוב. בנובמבר 2014, נלחמה בקרב במסגרת ארגון ה-MMA לנשים, Invicta FC (אנ'). בשנת 2015, חתמה על חוזה עם ארגון ה-UFC (ארגון ה-MMA הגדול בעולם), החלה להילחם במסגרתו, ונכון ליוני 2017, היא מדורגת בו שנייה. ב-12 בנובמבר 2016, קובלקביץ' התמודדה לראשונה בקרב על אליפות העולם במשקל קש במסגרת אירוע UFC 205 (אנ') מול האלופה יואנה ינדז'ייצ'יק, וספגה את ההפסד הראשון שלה בקריירה המקצוענית, כשנוצחה על ידי ינדז'ייצ'יק בהחלטת שופטים אחידה. ב-3 ביוני 2017, במסגרת אירוע UFC 212, התמודדה מול הלוחמת קלאודיה גדליה (Cláudia Gadelha) ונוצחה בסיבוב הראשון באמצעות חניקה אחורית. ב-21 באוקטובר 2017, התמודדה מול הלוחמת ג'ודי אסקבל (אנ') וניצחה בהחלטת שופטים אחידה. ב-7 באפריל, במסגרת אירוע UFC 223 (אנ'), התמודדה נגד הלוחמת פליס הריג (אנ') וניצחה בהחלטת שופטים חצויה. ב-8 בספטמבר, במסגרת אירוע UFC 228 (אנ'), התמודדה נגד הלוחמת ג'סיקה אנדרז' (אנ') והפסידה בנוקאאוט בסיבוב הראשון.
קובלקביץ' היא הלוחמת היחידה ב-UFC עם מיומנות קרב מגע.
תוצאות קרבות MMA

| תאריך | יריבה | סיבוב | זמן | שיטה | אירוע | רקורד | תוצאה |
| --- | --- | --- | --- | --- | --- | --- | --- |
| 8 בספטמבר 2018 | ג'סיקה אנדרז' (אנ') | 1 | 1:58 | נוקאאוט | UFC 228 (אנ') | 12-3-0 | הפסד |
| 7 באפריל 2018 | פליס הריג (אנ') | 3 | 5:00 | החלטת שופטים (רוב קולות) | UFC 223 (אנ') | 12-2-0 | זכייה |
| 21 באוקטובר 2017 | ג'ודי אסקבל (אנ') | 3 | 5:00 | החלטת שופטים (פה אחד) | UFC Fight Night: Cowboy vs. Till (אנ') | 11-2-0 | זכייה |
| 3 ביוני 2017 | קלאודיה גדליה (אנ') | 1 | 3:03 | כניעה (חניקה אחורית) | UFC 212 (אנ') | 10-2-0 | הפסד |
| 12 בנובמבר 2016 | יואנה ינדז'ייצ'יק | 5 | 5:00 | החלטת שופטים (פה אחד) | UFC 205 (אנ') | 10-1-0 | הפסד |
| 30 ביולי 2016 | רוז נמיונס (אנ') | 3 | 5:00 | החלטת שופטים (רוב קולות) | UFC 201 (אנ') | 10-0-0 | זכייה |
| 8 במאי 2015 | הת'ר קלארק (אנ') | 3 | 5:00 | החלטות שופטים (פה אחד) | UFC Fight Night: Overeem vs. Arlovski (אנ') | 9-0-0 | זכייה |
| 19 בדצמבר 2015 | רנדה מרקוס (אנ') | 3 | 5:00 | החלטת שופטים (פה אחד) | UFC on Fox: dos Anjos vs. Cerrone 2 (אנ') | 8-0-0 | זכייה |
| 14 במרץ 2015 | קלינדרה פריה | 3 | 5:00 | החלטת שופטים (רוב קולות) | KSW 30: Genesis (אנ') | 7-0-0 | זכייה |
| 1 בנובמבר 2014 | מיזוקי אינוי (אנ') | 3 | 5:00 | החלטת שופטים (רוב קולות) | Invicta FC 9: Honchak vs. Hashi (אנ') | 6-0-0 | זכייה |
| 17 במאי 2014 | ג'סמינקה קיב (אנ') | 1 | 3:53 | הכנעה (נעילת בריח) | KSW 27: Cage Time | 5-0-0 | זכייה |
| 28 בספטמבר 2013 | סימונה סוקופובה | 3 | 5:00 | החלטת שופטים (פה אחד) | KSW 24: Clash of the Giants | 4-0-0 | זכייה |
| 8 ביוני 2013 | מרתה צ'וינוסקה | 1 | 1:11 | הכנעה (חניקה אחורית) | KSW 23: Khalidov vs. Manhoef | 3-0-0 | זכייה |
| 1 בדצמבר 2012 | פאולינה בונקובשקה | 3 | 5:00 | החלטת שופטים (פה אחד) | KSW 21: Ultimate Explanation | 2-0-0 | זכייה |
| 18 במאי 2012 | מרזנה וויוס | 1 | 3:12 | נוקאאוט טכני (אגרופים) | Extreme Fighting Sports 2 | 1-0-0 | זכייה |
ראו גם

יואנה ינדז'ייצ'יק
הערות שוליים

1 2  UFC 201: Karolina Kowalkiewicz's dream? Fighting fellow Pole Joanna Jedrzejçzyk at MSG, MMAFightingonSBN
↑  Joanna Jędrzejczyk-Karolina Kowalkiewicz stare down at UFC 205 pre-fight press conference UFC 205, UFC ON FOX
| --- | --- |
בקרת זהויות :  PLWABN: 9810678831305606  VIAF: 281145911215627062148   WorldCat (עם VIAF): 281145911215627062148
ולנטינה שבצ'נקו

| --- | --- |
 ולנטינה שבצ'נקו וחגורת האליפות שלה
ולנטינה שבצ'נקו וחגורת האליפות שלה
 לידה:  7 במרץ 1988 (בת 37) בישקק, ברה"מ 
 מידע כללי
 מדינה:  פרו פרו
 משקל:  61 ק"ג 
 גובה:  165 ס"מ
 www.bulletko.com
 ספורט
 ענף ספורט:  קיקבוקס
 תקופת הפעילות:  מ-2003 
 מאמן:  פבל פדוטוב
 הישגים
 פרסים והוקרה:  Dank Medal 
 
ולנטינה שבצ'נקו (בספרדית: Valentina Shevchenko;‏ נולדה ב-7 במרץ 1988) ידועה גם בכינוי "Bullet" (בעברית: קליע) היא אמנית לחימה קירגיזית-פרואנית, אלופת העולם של ה-UFC במשקל זבוב (אנ'). שבצ'נקו מחזיקה ב-17 תוארי אליפות עולם באגרוף תאילנדי, בקיקבוקס וב-MMA.
ביוגרפיה

שבצ'נקו נולדה בבישקק בירת קירגיזסטן. היא החלה להתאמן באמנויות לחימה בגיל חמש עם המאמן פבל פדוטוב (Pavel Fedotov), איתו המשיכה להתאמן לאורך כל הקריירה שלה. לדבריה, אמנויות הלחימה הן מסורת משפחתית. אמה, אלנה, היא נשיאת הפדרציה לאגרוף תאילנדי בקירגיזסטן ואמנית לחימה המחזיקה בחגורה שחורה, דאן 3 (אנ'), בטקוואנדו. ולנטינה ואחותה הגדולה, אנטונינה, הלכו בדרכה של אימן. אנטונינה הייתה שלוש פעמים אלופת העולם באגרוף תאילנדי של ה-IFMA (אנ') וכן אלופת העולם בקיקבוקס של ליגת K-1.
בילדותה, למדה שבצ'נקו ריקודי בטן, ריקודי עם רוסיים, קירגיזסטנים וצועניים, והיא אוהבת במיוחד לרקוד את ריקוד ה-lizginka (ריקוד מלחמה (אנ') מדרום רוסיה אותו רוקדים, לפי המסורת, לוחמים לפני יציאתם לקרב). שבצ'נקו למדה קולנוע באוניברסיטה בקזחסטן, ומתכננת לאחר פרישתה לעסוק בבימוי סרטים העוסקים בעולם אמנויות הלחימה. בנוסף, שבצ'נקו מתחרה גם בתחרויות ירי במסגרת IPSC (אנ') ו-‏IDPA (אנ').